
פרוטוקול מס'
מישיבת ועדת הכספים
יום רביעי, כ"ג באייר התשס"ה (1 ביוני 2005), שעה 10:00


סדר-היום:  תקנות התעבורה (תיקון מס'  ), התשס"ה-2005 
(הפחתת אגרת רישוי לרכב עם מנוע דיזל בתקנות התעבורה).  


נכחו:

חברי הוועדה:

היו"ר יעקב ליצמן
חיים אורון
דניאל בנלולו
רוני בריזון
נסים דהן
חיים כץ
ניסן סלומינסקי
אהוד רצאבי
יולי תמיר

מ"מ:

גלעד ארדן
גאלב מג'אדלה


מוזמנים:	

דפנה עין דור	- מנהלת אגף תכנון וכלכלה, משרד התחבורה





מתמחה בייעוץ המשפטי:	 רביב מייזל

מנהל הוועדה: טמיר כהן

יועצת כלכלית:  סמדר אלחנני

קצרנית:  סיגל גורדון 





תקנות התעבורה (תיקון מס'  ), התשס"ה-2005 (הפחתת אגרת רישוי לרכב עם מנוע דיזל בתקנות התעבורה


היו"ר יעקב ליצמן:

	הסעיף הבא על סדר היום: הפחתת אגרת רישוי לרכב עם מנוע דיזל בתקנות התעבורה. 

דפנה עין-דור:

	במסגרת תקנות התעבורה יש תוספת אגרה  לרכבי דיזל, כיום היא 1,669 שקלים. הבקשה שלנו היא להפחית אותה ל-1,500 שקלים בעקבות העלאת הבלו על הסולר ב-1 ביוני.  	

	כאשר אושר הסדר הסולר בחודש ינואר 2005 על ידי ועדת הכספים, הוצג במקביל המתווה שאושר עקרונית על ידי ועדת הכספים, המתווה של הפחתת אגרת הרישוי. 

היו"ר יעקב ליצמן:

	אנחנו מציעים הורדה גדולה יותר, למשל 1,400 שקלים. 

אהוד רצאבי:

	אני רוצה לשאול, היום מחירי הדלק והסולר כבר זהים? 

דפנה עין-דור:

	המחיר הרשמי זהה, אבל אין פיקוח על מחירי הסולר. בפועל, יש הנחות על קנייה במזומן. הפער נובע בעקבות המיסוי. התוספת באה כדי לפצות על היעדר מיסוי. 

אהוד רצאבי:

	אם בזמנו היתה הצדקה להטיל תוספת אגרה על רכבי דיזל, היא הוטלה בגלל שמחירי הדלק לרכב דיזל נמוכים יותר. כעת, כאשר מחירי הבנזין והסולר זהים - - - 

סמדר אלחנני:

	יהיו זהים. 

אהוד רצאבי:

	מתי הם יהיו זהים? 

דפנה עין-דור:

	ב-2009. 

אהוד רצאבי:

	האם המגמה שלכם היא להפחית גם את התוספת? 

דפנה עין-דור:

	בוודאי, ב-1 ביולי 2008, התוספת תגיע ל-0. מצורף לוח לתקנות. 

היו"ר יעקב ליצמן:

	על כל זה דנו בזמנו, זה לא חדש. 

	אני מעמיד להצבעה את תקנות התעבורה (הפחתת אגרת רישוי לרכב עם מנוע דיזל), מי בעד ההפחתה כפי שתיקנו, קרי, 1,400 שקלים,  ירים את ידו. 


הצבעה

בעד – 5
נגד – אין
נמנעים – אין
תקנות התעבורה (הפחתת אגרת רישוי לרכב עם מנוע דיזל), נתקבלו.

היו"ר יעקב ליצמן:

	תקנות התעבורה (הפחתת אגרת רישוי לרכב עם מנוע דיזל) ל-1,400 שקלים אושרו. אני מודה לכולם.


הישיבה ננעלה. 
